วิกฤติ โซเชียล
"ถ้าให้นับการลดลงของมูลค่าหุ้นในประวัติศาสตร์โลกทั้งหมด" หุ้นเฟซบุ๊ก คือหุ้นที่ทำสถิติมีมูลค่าลดลงมากที่สุดภายในวันเดียว และเรื่องนี้เพิ่งเกิดขึ้นเมื่อวาน
27 ก.ค. 2561

วิกฤติ โซเชียล / โดย ลงทุนแมน
"ถ้าให้นับการลดลงของมูลค่าหุ้นในประวัติศาสตร์โลกทั้งหมด"
หุ้นเฟซบุ๊ก คือหุ้นที่ทำสถิติมีมูลค่าลดลงมากที่สุดภายในวันเดียว
และเรื่องนี้เพิ่งเกิดขึ้นเมื่อวาน
เรากำลังอยู่ในยุคโซเชียล มีเดีย
แต่ตอนนี้บริษัทที่ทำธุรกิจโซเชียลกำลังเจอวิกฤติ
วิกฤติมากขนาดไหน?
มูลค่าของบริษัทเฟซบุ๊กที่หายไปนี้คือ 4 ล้านล้านบาท
มูลค่านี้มากขนาดไหน?
งบประมาณแผ่นดินของประเทศไทย ปี 2561 มีจำนวน 2.9 ล้านล้านบาท
บริษัทใหญ่ที่สุดในประเทศไทยหลายบริษัทรวมกัน ปตท. ท่าอากาศยานไทย ปูนซิเมนต์ไทย ซีพีออลล์ ยังมีมูลค่าไม่ถึง 4 ล้านล้านบาท
และยังไม่พอ เรื่องเดียวกันนี้ได้เกิดขึ้นกับบริษัททวิตเตอร์
หุ้นทวิตเตอร์ซื้อขายก่อนเปิดตลาดวันนี้ ลดลง 10%
เกิดอะไรขึ้นกับวงการธุรกิจโซเชียล?
ทั้งเฟซบุ๊ก และ ทวิตเตอร์ ประสบปัญหาเหมือนกันคือ ยอดผู้ใช้งานไม่โตตามที่คาด
โดยปกติแล้วยอดผู้ใช้งาน ในวงการนี้จะเรียกกันว่า MAU หรือ ย่อมาจาก Monthly Active User
MAU จะนับผู้ใช้งานที่เล่นอย่างน้อย 1 ครั้งในเดือน สำหรับตอนนี้ เฟซบุ๊ก มี MAU อยู่ที่ 2,200 ล้านคน ทวิตเตอร์ 335 ล้านคน
เรื่องมีอยู่ว่า ตอนนี้หลายแพลตฟอร์มเริ่มประสบปัญหา คนใช้งานไม่โตตามที่คาด
ผู้ใช้งานไม่โตก็แปลว่ามีความเสี่ยงที่รายได้จะไม่โต
เนื่องจากรายได้ของแพลตฟอร์มก็จะขึ้นอยู่กับ จำนวนคนใช้งาน และความถี่ของการใช้งาน
ยิ่งใช้งานเยอะ ยิ่งแทรกโฆษณาให้คนอ่านได้เยอะ
แล้วทำไมคนถึงใช้งานถึงเติบโตน้อยลง?
คำตอบแรก คือ ทุกอย่างในโลกมีจุดอิ่มตัว
ประชากรโลก 7,500 ล้านคน เป็นไปไม่ได้เลยที่ตัวเลขผู้ใช้งานจะเติบโตไปเรื่อยๆไม่มีสิ้นสุด
และนี่ก็อาจจะใกล้ถึงเวลาที่เป็นจุดนั้น
อย่างไรก็ตามจากรายงานล่าสุดของเฟซบุ๊ก ผู้ใช้งานก็ยังเติบโตอยู่ แต่เติบโตในอัตราที่ลดลง
ส่วนทวิตเตอร์อาการหนัก อย่างที่ลงทุนแมนเคยเล่าไป 
 ว่าตอนนี้กำลังประสบปัญหากับ ผู้ใช้งานปลอมจำนวนมาก
ทำให้ตอนนี้ทวิตเตอร์อยู่ในระหว่างการกวาดล้างบัญชีปลอม
ไม่ใช่แค่ทวิตเตอร์ที่เจอเรื่องนี้ แต่เฟซบุ๊กก็เจอ เราจะพบเพจปลอม ข่าวปลอมมากมายในเฟซบุ๊กเช่นกัน
และคำตอบที่สอง ผู้ใช้งานรุ่นใหม่หนีไปใช้อินสตาแกรม
ยอด MAU ของอินสตาแกรมเติบโตอย่างก้าวกระโดด จนแตะหลัก 1,000 ล้านคนเมื่อไม่นานมานี้
พฤติกรรมคนกำลังเปลี่ยนไป
ถึงแม้ว่าเฟซบุ๊กก็เป็นเจ้าของ อินสตาแกรม แต่ถ้าให้เทียบการทำเงินแล้วตอนนี้ฐานรายได้ของแพลตฟอร์มเฟซบุ๊กยังใหญ่อยู่มาก
ก็น่าติดตามว่าเฟซบุ๊กจะหาทางทำเงินจาก อินสตาแกรม เพิ่มได้มากน้อยแค่ไหน?
เรื่องนี้อาจทำให้เราคิดถึงเรื่องการเปลี่ยนแปลงของพฤติกรรมคน
อะไรที่เคยนิยมในที่ผ่านมา ก็อาจจะไม่ได้หมายความว่ามันต้องเป็นอย่างนั้นไปตลอด
และความผิดหวังของคน มีพลังมากกว่าที่คิด
เมื่อตัวเลขผู้ใช้งานไม่เป็นไปตามคาด ก็ทำให้นักลงทุนผิดหวัง และเทขายหุ้น
ส่วนในวันที่คนอารมณ์ดี ก็พากันแย่งซื้อ ทำให้ราคาหุ้นทะยานขึ้นไป
โลกมันก็เป็นแบบนี้ สังคมทำให้เกิดความบ้าคลั่ง
และเมื่อโซเชียลมีเดียทำให้สังคมใกล้กันกว่าเดิม มันก็ทำให้ความบ้าคลั่งมากขึ้นไปอีก
“ผมสามารถคำนวณการเคลื่อนที่ของดวงดาวได้
แต่ผมไม่สามารถคำนวณความบ้าคลั่งของมนุษย์ได้”
-เซอร์ ไอแซค นิวตัน